AIŠKINAMASIS RAŠTAS

Dėl Molėtų rajono viešųjų sveikatos priežiūros įstaigų vadovų mėnesinio darbo užmokesčio nustatymo

 **1. Parengto tarybos sprendimo projekto tikslai ir uždaviniai**

Lietuvos Respublikos viešųjų įstaigų įstatymo 10 straipsnio 4 d. numatyta, kad vadovą į pareigas skiria ir nustato jo darbo sutarties sąlygas visuotinis dalininkų susirinkimas. Vadovaujantis 2018 m. gruodžio 13 d. Lietuvos Respublikos sveikatos priežiūros įstaigų įstatymo Nr. I-367 151 ir 152 straipsnių pakeitimo įstatymu, nuo 2019 m. rugsėjo  mėnesio 1 d. įsigalioja šio įstatymo 1 ir 3 straipsniuose išdėstytos nuostatos dėl mėnesinio darbo užmokesčio pastoviosios dalies nustatymo.

Pagal Lietuvos Respublikos sveikatos priežiūros įstaigų įstatymo 151 straipsnio 1 dalį vadovaujančiųjų darbuotojų mėnesinis darbo užmokestis susideda iš pastoviosios ir kintamosios darbo užmokesčio dalių.

 Molėtų rajono savivaldybės tarybos 2017 m. balandžio 27 d. sprendimu Nr. B1-86 „Dėl Molėtų rajono savivaldybės viešųjų asmens sveikatos priežiūros įstaigų vadovų mėnesinės algos pastoviosios dalies dydžių nustatymo“ buvo nustatyti viešųjų sveikatos įstaigų direktorių atlyginimų pastoviųjų dalių koeficientai pagal valstybės politikų, teisėjų, valstybės pareigūnų ir valstybės tarnautojų pareiginės algos (atlyginimo) bazinius dydžius. *Nuo 2019 metų rugsėjo mėnesio 1 d. viešųjų įstaigų, teikiančių   Privalomojo sveikatos draudimo fondo lėšomis apmokamas asmens sveikatos priežiūros paslaugas, vadovų mėnesinio darbo užmokesčio pastoviosios dalies dydis bus nustatomas  praėjusių kalendorinių metų jų vadovaujamos įstaigos vieno etato gydytojų ir slaugytojų vidutinio mėnesinio darbo svertinį vidurkį dauginant iš koeficiento, kuris yra apskaičiuotas atsižvelgus į įstaigų praėjusiais kalendoriniais metais iš  Privalomojo sveikatos draudimo fondo biudžeto gautų pajamų dydį ir praėjusiais kalendoriniais metais gydytojų ir slaugytojų faktiškai užimtų etatų skaičių*.

Įstaigos vadovo mėnesinio darbo užmokesčio pastoviosios dalies dydis (pDU) nustatomas pagal formulę pDU = SvVDU x k, čia:

1) pDU – mėnesinio darbo užmokesčio pastovioji dalis;

2) SvVDU – įstaigos vieno etato gydytojų ir slaugytojų vidutinio mėnesinio darbo užmokesčio svertinis vidurkis;

3) k – koeficientas.

Sveikatos priežiūros įstaigos – Molėtų ligoninė, Molėtų r. pirminės sveikatos priežiūros centras ir Molėtų rajono greitosios pagalbos centras pateikė skaičiavimus, kurių pagrindu parengtas tarybos sprendimo projektas.

 *Pagal įstaigų pateiktus duomenis gydytojų ir slaugytojų vidutinio mėnesinio darbo užmokesčio svertinis vidurkis (SvVDU):*

 Molėtų r. pirminės sveikatos priežiūros centras – 1663 Eur;

 Molėtų rajono greitosios pagalbos centras -1100 Eur;

 Molėtų ligoninė - 1199,00 Eur.

[Lietuvos Respublikos sveikatos priežiūros įstaigų pakeitimo 151 straipsnio 10 dalyje](https://e-seimas.lrs.lt/portal/legalAct/lt/TAD/8a333b9002cf11e9a017f05dde6559c6) nustatyta, kad LNSS viešųjų įstaigų vadovaujančiųjų darbuotojų mėnesinio darbo užmokesčio kintamosios dalies dydis negali viršyti 20 procentų vadovaujančiajam darbuotojui nustatyto mėnesinio darbo užmokesčio pastoviosios dalies dydžio. Lietuvos Respublikos sveikatos apsaugos ministro 2019 m. rugpjūčio 28 d. įsakymo Nr. V-1029 „Dėl Lietuvos Respublikos sveikatos apsaugos ministro 2019 m. kovo 25 d. įsakymo Nr. V-361 „Dėl Lietuvos nacionalinės sveikatos sistemos viešųjų įstaigų vadovų ir jų pavaduotojų mėnesinės algos kintamosios dalies dydžio nustatymo tvarkos aprašo patvirtinimo“ pakeitimo“ 2 punkte pateikiama kintamosios dalies dydžio perskaičiavimo tvarka, pagal kurią mėnesinės algos kintamosios dalies dydis mažinamas 50 proecentų.

 Pagal Lietuvos Respublikos vietos savivaldos įstatymo 18 straipsnio 1 dalies nuostatas tarybos priimtus teisės aktus gali sustabdyti, pakeisti ar panaikinti pati Savivaldybės taryba.

 **2. Šiuo metu esantis teisinis reglamentavimas.** Lietuvos Respublikos vietos savivaldos įstatymo 18 str. 1, 4 d., Lietuvos Respublikos sveikatos priežiūros įstaigų įstatymo 151 152 straipsniai.

 **3. Galimos teigiamos ir neigiamos pasekmės priėmus siūlomą tarybos sprendimo projektą** . Neigiamų pasekmių nenumatoma.

 **4. Priemonės sprendimui įgyvendinti**

 **5. Lėšų poreikis ir jų šaltiniai (prireikus skaičiavimai ir išlaidų sąmatos)** Viešųjų sveikatos priežiūros įstaigų lėšos.

 **6. Vykdytojai, įvykdymo terminai.** Vš Į Molėtų ligoninė, VšĮ Molėtų r. pirminės sveikatos priežiūros centras, VšĮ rajono Molėtų greitosios pagalbos centras.

 **7. Sprendimo rengėjas**. Irena Sabaliauskienė, Bendrojo skyriaus vedėja.